b"\n_START_ARTICLE_\nMogadi\xc5\xa1o sultonatas\n_START_SECTION_\nRaida\n_START_PARAGRAPH_\nSultonato \xc4\xafk\xc5\xabrimas buvo susij\xc4\x99s su bendra musulmon\xc5\xb3 kolonizacija, vykusia Svahili\xc5\xb3 krante VIII\xe2\x80\x93IX a. Manoma, kad jau senov\xc4\x97je Mogadi\xc5\xa1e egzistavo prekybinis miestas, ir numanoma, kad tai buvo \xc5\xa1altiniuose minimas Sarapionas. V\xc4\x97liau mieste buvo stipri Persijos \xc4\xaftaka: jo islami\xc5\xa1kas pavadinimas siejamas su arabi\xc5\xa1ku terminu Maq\xe2\x80\x99ad Shah, kuris rei\xc5\xa1kia \xe2\x80\x9e\xc5\xa0acho sostas\xe2\x80\x9c._NEWLINE_Sultonato \xc4\xafk\xc5\xabrimas siejamas su Emozeidi arab\xc5\xb3 migracija \xc4\xaf miest\xc4\x85. \xc5\xa0is arab\xc5\xb3 klanas susimai\xc5\xa1\xc4\x97 su vietiniu somali\xc5\xb3 klanu, ir taip susiformavo valdan\xc4\x8dioji miesto dinastija Muzafaridai._NEWLINE_Patogi pad\xc4\x97tis gana greitai pavert\xc4\x97 Mogadi\xc5\xa1\xc4\x85 vienu pirmaujan\xc4\x8di\xc5\xb3 uost\xc5\xb3 Svahili\xc5\xb3 krante. XIV a. valstyb\xc4\x97 i\xc5\xa1gyveno savo apog\xc4\x97j\xc5\xb3: \xc4\x8dia apsilank\xc4\x99s keliautojas Ibn Batuta ra\xc5\xa1o apie mil\xc5\xbeini\xc5\xa1k\xc4\x85 miest\xc4\x85 su turtingais prikliais, kurie vyst\xc4\x97 prekyb\xc4\x85 Indijos vandenyne, Raudonojoje j\xc5\xabroje, o jame pagaminti audiniai tur\xc4\x97jo paklaus\xc4\x85 musulmon\xc5\xb3 pasaulyje. Tuometinis sultonas Abu Bakr ibn Sayx 'Umar buvo somali\xc5\xb3 kilm\xc4\x97s, bet kalb\xc4\x97jo tiek somali\xc5\xb3, tiek arab\xc5\xb3 kalbomis._NEWLINE_Mogadi\xc5\xa1as kaldino savo monetas, kurios apyvartoje i\xc5\xa1liko ir po sultonato nunykimo, ir jose ra\xc5\xa1omi vietos sulton\xc5\xb3 vardai. Klestintys prekybos ry\xc5\xa1iai siek\xc4\x97 toli: kasin\xc4\x97jant miest\xc4\x85 randamos monetos i\xc5\xa1 Song dinastijos Kinijos, Ceilono, Vietnamo. Mogadi\xc5\xa1as siunt\xc4\x97 duokl\xc4\x99 Kinijos Ming\xc5\xb3 imperatoriui, o kin\xc5\xb3 admirolas D\xc5\xbeeng He lank\xc4\x97si \xc4\x8dia savo kelioni\xc5\xb3 metu._NEWLINE_Nuo XIV a. Mogadi\xc5\xa1o politin\xc4\x99 hegemonij\xc4\x85 nustelb\xc4\x97 jo \xc5\xa1iaurinis kaimynas Ad\xc5\xbeurano sultonatas, nors vietin\xc4\x97 sulton\xc5\xb3 linija i\xc5\xa1liko. Mogadi\xc5\xa1as ir toliau klest\xc4\x97jo kaip miestas. XVI a. \xc4\x8dia lank\xc4\x99si portugalai mini laivus, gabenan\xc4\x8dius auks\xc4\x85, va\xc5\xa1k\xc4\x85 ir dramblio kaul\xc4\x85 \xc4\xaf Indij\xc4\x85, ir i\xc5\xa1 ten atve\xc5\xbean\xc4\x8dius audinius bei prieskonius. Tai buvo derlinga vieta, kur klest\xc4\x97jo \xc5\xbeemdirbyst\xc4\x97 ir gyvulininkyst\xc4\x97. Miestas gars\xc4\x97jo ir savo audiniais, vadinamaisiais toob benadir."